贈星學葉冰壺
作者：何夢桂
朝代：宋

paragraphs: 祝融擲火驅六龍，火輪吐焰燒長空。
彤雲掛樹凝翠歇，九根灼爛紅爐中。
黑菟喘嘯風不起，紫蛟嗔卧潛幽宮。
燕然山高倚絕壁，下有凌陰厚千尺。
阿誰琢雪開瓊花，貯向玉壺寒照骨。
層冰底下浴蠶蟲，口吐繭絲成五色。
冰姿入火熱不焦，那識人間爍金石。
蒼生病暍死道途，左擁右扇喚不甦。
願化冰蠶作冰繭，上天下地成冰壺。